JMART เดินหน้า “JFIN Adoption” นำเทคโนฯ-บล็อกเชน เสริมแกร่งธุรกิจ
JMART เดินหน้า “JFIN Adoption” ขับเคลื่อนธุรกิจโดยนำเทคโนโลยีและบล็อกเชน เข้ามาสนับสนุนการเติบโตในธุรกิจในกลุ่ม เล็งเปิดตัวโปรเจกต์ใหม่ ที่จะสร้าง JFIN Adoption ที่จะเพิ่มขึ้นอีกหลายโปรเจกต์ตามเป้าหมาย
26 ม.ค. 2565

นายอดิศักดิ์ สุขุมวิทยา ประธานเจ้าหน้าที่บริหาร บริษัท เจ มาร์ท จำกัด (มหาชน) หรือ JMART ในฐานะบริษัทโฮลดิ้งที่มีกลยุทธ์การลงทุนแบบ Technology Investment Holding Company (T-IHC) เปิดเผยถึงวิสัยทัศน์ในการขับเคลื่อนธุรกิจโดยนำเทคโนโลยีและบล็อกเชน (Block chain) เข้ามาสนับสนุนการเติบโตในธุรกิจในกลุ่ม ด้วยการเดินหน้าผลักดัน JFIN Adoption ต่อเพิ่มเติม โดยเห็นว่าการทำ JFIN Adoption นั้นเป็นกลไกทางการตลาดของบริษัทในกลุ่ม จึงไม่เข้าข่ายร่างประกาศขอรับฟังความคิดเห็น ที่มุ่งพิจารณาครอบคลุมที่ผู้ประกอบธุรกิจสินทรัพย์ดิจิทัล เท่านั้น ซึ่งบริษัทฯ เองไม่ได้เข้าข่ายดังกล่าว
โดยลูกค้าที่สนใจนำเอา JFIN โทเคนมาใช้ในอิโคซิสเต็มของกลุ่มบริษัท และพันธมิตรทางการค้า ยังคงสามารถทำได้ตามปกติ แย้มเตรียมเปิดตัวโปรเจกต์ใหม่ ที่จะสร้าง JFIN Adoption ที่จะเพิ่มขึ้นอีกหลายโปรเจกต์ตามเป้าหมาย เพื่อสร้างความแตกต่างในการทำธุรกิจในอุตสาหกรรมค้าปลีก และการเงิน
ด้านนายธนวัฒน์ เลิศวัฒนารักษ์ ประธานเจ้าหน้าที่บริหาร บริษัท เจ เวนเจอร์ส จำกัด หรือ JVC ผู้ประกอบธุรกิจพัฒนาซอฟต์แวร์และแอปพลิเคชั่นทางด้านฟินเทค และลงทุนในธุรกิจสตาร์ทอัพ เปิดเผยว่า ที่ผ่านมาการดำเนินการในด้านการทำ JFIN Adoption หลายๆ โปรเจกต์ ได้มีการหารือกับทั้งหน่วยงานกำกับที่เกี่ยวข้อง รวมถึงมีทีมที่ปรึกษาในการพิจารณาโครงการต่างๆ เพื่อไม่ให้หน่วยงานกำกับต้องกังวลใจ และบริษัทฯ เองก็พร้อมที่จะเป็นบริษัทต้นแบบในการนำเอา โทเคนดิจิทัล มาใช้ในการดำเนินธุรกิจอย่างเป็นรูปธรรม และยังคงผลักดัน JFIN โทเคนดิจิทัล ให้เป็นที่ยอมรับในวงกว้าง (Real JFIN Utility mass adoption) ด้วยจุดแข็งของบริษัทในกลุ่มเจมาร์ทที่มีระบบนิเวศน์ในการทำธุรกิจที่หลากหลาย ทั้งค้าปลีก การเงิน ประกัน และ อสังหาริมทรัพย์ ซึ่งมีฐานลูกค้าจำนวนมาก
ทั้งนี้การทำ JFIN Adoption ในวันนี้ มั่นใจจะทำให้ผู้บริโภคหันมาสนใจการใช้โทเคนดิจิทัลมากขึ้น และเป็นรายแรกในการปฏิวัติวงการตลาด คริปโต และโทเคนดิจิทัล ที่มีรูปธรรมชัดเจนที่สุด และจะเป็นสิ่งที่ช่วยผลักดันให้กระตุ้นยอดขาย ของกลุ่มบริษัทในเพิ่มขึ้นด้วย